CELEX: 32019D0597
Language: et
Date: 2019-04-09 00:00:00
Title: Nõukogu otsus (EL) 2019/597, 9. aprill 2019, Euroopa arengualase finantsstruktuuri kõrgetasemelise eksperdirühma moodustamise kohta

12.4.2019   
               
               
                  ET
               
               
                  Euroopa Liidu Teataja
               
               
                  L 103/26
               
            
         NÕUKOGU OTSUS (EL) 2019/597,
         9. aprill 2019,
         Euroopa arengualase finantsstruktuuri kõrgetasemelise eksperdirühma moodustamise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 240 lõiget 2,
         ning arvestades järgmist:
         
                     (1)
                  
                  
                     Vaja on arutada Euroopa arengualase finantsstruktuuri üle. Seepärast tuleks moodustada Euroopa arengualase finantsstruktuuri kõrgetasemeline eksperdirühm (edaspidi „eksperdirühm“).
                  
               
                     (2)
                  
                  
                     Eksperdirühm peaks esitama nõukogule sõltumatu aruande, milles antakse ülevaade Euroopa arengualase finantsstruktuuri parendamise ja ratsionaliseerimise võimalustest ja asjaomastest väljakutsetest ning kõnealuse finantsstruktuuri arengustsenaariumidest kooskõlas Euroopa poliitikaeesmärkidega, et anda teavet nõukogu asjakohasteks aruteludeks,
                  
               ON VASTU VÕTNUD KÄESOLEVA OTSUSE:
         
            Artikkel 1
            Moodustamine ja ülesanne
            
               1.   Nõukogu peasekretariaadi raames moodustatakse Euroopa arengualase finantsstruktuuri kõrgetasemeline eksperdirühm (edaspidi „eksperdirühm“).
            
            
               2.   Eksperdirühma ülesanne on esitada nõukogule sõltumatu aruanne vastavalt käesoleva otsuse lisas esitatud pädevusraamistikule. Eksperdirühm moodustatakse kuni selle pädevusraamistikus kindlaks volituste täitmiseni vastavalt pädevusraamistikus määratud tähtajale.
            
         
         
            Artikkel 2
            Liikmesus
            
               1.   Eksperdirühma esimeheks nimetatakse Thomas WIESER.
            
            
               2.   Eksperdirühma liikmeteks nimetatakse José Antonio ALONSO, Monique BARBUT, Erik BERGLÖF, Jacek DOMINIK, Nanno D. KLEITERP, Norbert KLOPPENBURG, Franco PASSACANTANDO ja Susan ULBÆK.
            
         
         
            Artikkel 3
            Jõustumine
            Käesolev otsus jõustub järgmisel päeval pärast selle avaldamist Euroopa Liidu Teatajas.
         
         
            Luxembourg, 9. aprill 2019
            
               
                  Nõukogu nimel
               
               
                  eesistuja
               
               G. CIAMBA
            
         
      
      
         
            LISA
            
               EUROOPA ARENGUALASE FINANTSSTRUKTUURI KÕRGETASEMELINE EKSPERDIRÜHM
            
            PÄDEVUSRAAMISTIK
            1.   Eksperdirühm
            1.1.   Koosseis
            Eksperdirühm koosneb kuuest kuni kaheksast sõltumatust ja erapooletust eksperdist. Need eksperdid nimetatakse ametisse lähtuvalt nende ametialastest ja tehnilisest teadmistest ja kogemustest rahanduse, arengu ja asjaomaste institutsiooniliste struktuuride alal. Eksperdirühma moodustamisel võetakse arvesse soolist ja geograafilist tasakaalu. Rühma koosseisus kajastuvad mitmed vastavad kriteeriumid ning selle moodustamisel võetakse arvesse liikmesriikide vahelisi institutsioonilisi erinevusi. Eksperdirühma esimees ja liikmed kinnitavad ametisse nimetamisel, et neil puudub huvide konflikt ning et nad on sõltumatud ja erapooletud.
            1.2.   Valimine
            Nõukogu nimetab eksperdirühma esimehe ja liikmed ametisse pärast seda, kui COREPER on esitatud kandidatuurid läbi vaadanud. Esimehe ülesanne on teha ettepanek piiratud hulgast ekspertidest koosneva rühma kohta, mis vastab punktis 1.1 osutatud põhimõtetele. Liikmesriikidele esitatakse enne COREPERi-poolset kandidatuuride läbivaatamist kõigi soovitatud kandidaatide põhjalikud elulood.
            1.3.   Finantssätted
            Eksperdirühma liikmetel, kes peavad oma elukohast lahkuma, et asuda täitma oma töökohustusi Brüsselis, on õigus sõidukulude hüvitamisele ja hüvitisele vastavalt Euroopa Liidu Nõukogu asepeasekretäri otsusele nr 21/2009 lähetuskulude hüvitamise kohta isikutele, kes ei ole Euroopa Liidu Nõukogu töötajad. Vastavad kulud kannab nõukogu.
            2.   Kronoloogia
            Varsti pärast ametisse nimetamist esitab eksperdirühm COREPERile oma tööprogrammi. Eksperdirühm teavitab COREPERi rühma moodustamisele järgneva kolme kuu jooksul oma töö seisust. Eksperdirühm annab asjaomastele nõukogu organitele, sealhulgas rahandusnõunike töörühmale, arengukoostöö töörühmale ning ajutisele naabruspoliitika, arengu- ja rahvusvahelise koostöö rahastamisvahendi töörühmale vastava taotluse korral regulaarselt ajakohastatud teavet.
            Eksperdirühm esitab nõukogule kuus kuud pärast ametisse nimetamist lõpparuande. Aruande ja rühma poolt oma volituste täitmisel esitatud soovituste eesmärk on teavitada ja abistada nõukogu tema aruteludes ja võimalikes otsustes. Aruannet või mis tahes soovitusi, sealhulgas seoses käimasolevate seadusandlike menetlustega, ei tohiks mingil juhul käsitada nõukogu seisukohana. Nõukogu teeb otsuse aruande järelmeetmete kohta. Tagatakse majandus- ja rahandusküsimuste nõukogu ning välisasjade nõukogu (arenguküsimused) kaasamine ja koostöö.
            3.   Volitused
            Käesoleva pädevusraamistiku tähenduses hõlmab Euroopa arengualane finantsstruktuur Euroopa Investeerimispanka (EIP), Euroopa Rekonstruktsiooni- ja Arengupanka (EBRD) ning komisjoni hallatavaid rahastamisvahendeid. Euroopa arengualast finantsstruktuuri analüüsides lähtub eksperdirühm kogu süsteemi hõlmavast perspektiivist.
            Et vältida käimasolevate tegevuste dubleerimist ja edendada võimalusi täiendavaks koostööks muude oluliste arenguvaldkonna osalejatega, kaalub eksperdirühm eelkõige seda, kuidas maksimeerida Euroopa arengualase finantsstruktuuri lisaväärtust olemasoleval liikmesriikide asjaomaste riiklike asutuste, näiteks riiklike arengu valdkonna finantseerimisasutuste ja -ametite, ning rahvusvaheliste ja mitmepoolsete institutsiooniliste organite, näiteks Euroopa Nõukogu Arengupanga või Maailmapanga mitmekesisel maastikul. Eksperdirühm võtab samuti arvesse üldisi arengusuundi ja vajadusi, mille taustal ülemaailmne arengualane finantsstruktuur on aja jooksul kujunenud, ning seda, kuidas ülemaailmset finantsstruktuuri on neist arengusuundadest ja vajadustest lähtuvalt kohandatud.
            Eksperdirühm kirjeldab Euroopa arengualase finantsstruktuuri ratsionaliseerimise võimalusi ja asjaomaseid väljakutseid, käsitledes eelkõige EIP ja EBRD asjakohaseid rolle. Ta esitab soovitused Euroopa arengualase finantsstruktuuri arengustsenaariumide kohta, sealhulgas soovitused selge tähtsuse ja ajalisse järjekorda seadmise kohta, võttes arvesse võimalikke seonduvaid kulusid, tuginedes järgmisele:
            
                        —
                     
                     
                        hinnang Euroopa praeguse arengualase finantsstruktuuri võimele saavutada liidu välistegevuse ja arengu valdkonna poliitilised prioriteedid, eeskätt seoses arengumõju, tõhususe, täiendavuse, kattuvuste ja kulutuste tasuvusega;
                     
                  
                        —
                     
                     
                        analüüs, millised vastavad tugevused ja nõrkused on kõigi asjaomaste osalejate volitustel ja vahenditel, sealhulgas EIP ja EBRD riskihaldus-, juhtimis-, osalus- ja motivatsioonistruktuuridel;
                     
                  
                        —
                     
                     
                        EIP, EBRD ja komisjoni esitatud strateegiate läbivaatamine, et arendada edasi nende volitusi seoses erasektori arengu ja riigilaenude andmise edendamisega, sealhulgas asjakohasel juhul vähim arenenud ja ebakindlates riikides.
                     
                  4.   Konsulteerimine
            Eksperdirühm võib konsulteerida asjaomaste liidu institutsioonide ja asutustega, sealhulgas Euroopa Parlamendi, komisjoni ja EIPga, ning liikmesriikide asjaomaste riiklike institutsiooniliste organite, näiteks riiklike arengu valdkonna finantseerimisasutuste ja -ametitega. Ta võib konsulteerida ka EBRDga. Vajaduse korral võib eksperdirühm kutsuda teisi asutusi, sealhulgas toetatavate riikide asutusi esitama oma seisukohti kirjalikult või panustama eksperdirühma kohtumistel.
            Eksperdirühm tagab konsulteerimisprotsessi läbipaistvuse, esitades oma aruande lisas kõigi konsultatsioonide loetelu.
            5.   Sekretariaat
            Nõukogu peasekretariaat täidab eksperdirühma sekretariaadi ülesandeid. Ta annab vajalikku haldustuge, et tagada eksperdirühma toimimine, sealhulgas seoses dokumentide avaldamisega. Vastavad kulud, sealhulgas korraldamise ja koosolekutega seotud kulud, kannab nõukogu.